חוק הגנת הצרכן (תיקון מס' 58), התשע"ט–2019
הצעת חוק פרטית, הכנסת ה-20
פורסם: ספר החוקים, חוברת 2773, עמ' 143, 2019-01-06T00:00:00+02:00
חוק הגנת הצרכן (תיקון מס' 58), התשע"ט–2019 (להלן – התיקון) התקבל בקריאה שנייה ובקריאה שלישית ביום כ"ג בטבת התשע"ט (31 בדצמבר 2018), וקובע הוראות מיוחדות לעניין ביטול עסקת מכר מרחוק למתן שירותי תיירות, הניתנים במלואם מחוץ לישראל באמצעות נותן שירות מחוץ לישראל. מדובר בשירותי תיירות הכוללים בין היתר שירותי לינה, נסיעה, השכרת רכב ועוד, אך לעניין טיסות – התיקון לא יחול על טיסה מישראל או אליה, אף אם היא כוללת חניית ביניים. 
לפי חוק הגנת הצרכן, התשמ"א–1981 (להלן – החוק) כנוסחו לפני התיקון, צרכן רשאי לבטל באופן חד-צדדי עסקת מכר מרחוק (כל עסקה הנעשית ללא נוכחות משותפת של הצדדים לעסקה, בעיקר באינטרנט), ולקבל החזר כספי, בתנאים המנויים בחוק. מטרת התיקון היא לאפשר לעוסקים ישראליים להציע לצרכנים להתקשר בעסקאות מכר מרחוק למתן שירותי תיירות כאמור גם ללא זכות ביטול לפי החוק, המוצעות לא אחת במחיר מוזל לצרכן. לפי התיקון, עוסק המציע לצרכן להתקשר בעסקת מכר מרחוק כאמור יהיה רשאי להציע לצרכן שתי חלופות לעניין ביטול העסקה: האחת, עם זכות ביטול לפי החוק, והשנייה – לפי מדיניות הביטול של נותן השירות מחוץ לישראל, שאיננה כוללת בהכרח זכות ביטול. האפשרות להציע שתי חלופות כאמור מותנית בכך שהעוסק יעמוד בחובות גילוי מוגברות – חובה למסור לצרכן בעת השיווק וטרם ההתקשרות מידע לגבי מדיניות הביטול של נותן השירות בחו"ל, ובכלל זה אם קיימת זכות ביטול, ואם קיימת – מהם מועדי הביטול, סכום דמי ביטול אם נגבים, והאם קיימת אפשרות להחזר כספי. כמו כן, עוסק המפרסם באתר האינטרנט שלו עסקאות למתן שירותי תיירות כאמור שיש לגביהן שתי חלופות לעניין זכות הביטול, יפרסם את כל המידע הנוגע למדיניות הביטול של נותן השירות בחו"ל כמפורט לעיל. נטל ההוכחה לעניין גילוי מדיניות הביטול של נותן השירות בחו"ל יחול על העוסק. בשל הפרת הוראות התיקון, ובכלל זה הפרת חובות הגילוי לצרכן כאמור, הממונה על הגנת הצרכן והסחר ההוגן רשאי להטיל עיצום כספי על העוסק המפר. 
התיקון ייכנס לתוקף בתום חודש מיום פרסומו ברשומות.